Wirgligg Neus isch für mi nid useko, einzig de Schoch het my mit sinere Beschrybig vo de Griene überrascht! So wurde sie s'gsamti Spektrum abdegge, vo linggs-sozial über die Öko-Fundis jä sogar bis zu de liberale heigi sy alli Wärt und Gsinnige unter sich vereint! De Rüegg het sich letschtändlig als "realitätsfremd" zeigt in däm är gsait het, dass sini Partei e Zyyl oder "Vision" (sini Wort) heigi, wo-n-är wüssi, dass das nid ka erreicht wärde. Mit de Relativierig vo sim Programm  mache sini Ussage meh Sinn und wirge vernünftiger, verliere aber ihri Einzigartigkeit! CVP und FDP sind die "Lösigsorientierte", woby d'CVP vo sich sait, sy sind s'Zugpfärd - aber eigentlig sind sy's Fähnli für d'Mehrheitsbildig und das macht sy sehr unfassbar. Dr Herrmann vo de FDP het für my e blasse ydrugg hinterlo. Mir sind die liberali Mueter und stöhn für Sälbschtverantwortig und und und! Guet und rächt, aber was heisst das konkret? Es isch immerhin nid CVP-Wischi-Waschi, drfir aber FDP-Inhaltslos!  Abschliessend het denn de Spiess dürfe schwätze und denn isch wohl die einzig richtige Wort vo ihm ko: "Mir stöi für Wärt-konservativ, mir wäi die Wärt erhalte, wo d'Schwyyz und s'Baselbiet so erfolgryych gmacht het und sy sige die einzige wo e klari Linie heige! S'wytere Gspröch het denn zeigt, dass die klari Linie dorin bestoht, konservativ z'sy! Z'spare, spare und nonemolle z'spare und denn no; nümmi so nätt zu de Städter z'sy und z'vyl Gäld dört ahne z'überwyyse - sprich die böse Städter wo nur unser Gäld wänn (Klischee Nummer 7).